***Инновацион  технологияләр аша укучыларның иҗади фикерләү сәләтләрен үстерү***

Мәгариф системасына бүгенге җәмгыять зур таләпләр куя. Яңа технологияләргә нигезәнү, укытуның эчтәлеген яхшырту, сыйфатлы белем бирү – бүгенге көн мәктәбенең төп бурычы. Бүген укытучы үз алдына куелган максат, бурычларны үтәү юлында нык уйланылган эш алып барырга тиеш. Урта белем бирүче мәктәпләрендә туган телне укытуда максатчан эшләү, татар телен фән буларак укыту, заманча технологияләр куллану, икенче буын Федераль дәүләт белем бирү стандартлары куйган таләпләрне үтәү юнәлешендә эш алып бару өчен инновацион технологияләргә нигезләнү әһәмиятле. Әлбәттә, фән-техника яңалыклары белән яхшы таныш булган бүгенге көн укучысын кызыксындыру аша белемгә тарту – мөһим чараларның берсе. Татар телен фән буларак урта мәктәптә укыту барышында заманча технологияләр кулланып кына ниндидер уңышларга ирешергә мөмкин. Чөнки без яңача эшләргә омтылган, заманнан калышмыйча алга баручы буын белән көндәлек эш алып барабыз. Хәтта, әйтергә кирәк, шул буынның фикерен туплап, акыл һәм белем сәләтен үстерүдә үзебезнең даими өлешебезне кертәбез.

“Инновация” термины XIX гасырдан ук кулланылышта йөри. Ул яңалык, заманча дигән фикерне аңлата. Яңалык – ул укыту процессына караган яңа чара, яңа метод, яңа методика, яңа технологияләр. Әлеге чараны үзләштерү процессын инновация дип саныйлар. Заманча технологияләрне кулланганда, дәресне төрле формаларда уздырырга мөмкин. Заманча технологияләрнең берсе - шәхескә юнәлтелгән технология – ныклы һәм вариатив булуы белән аерылып тора. Биредә укытучыга төп терәк – компьютер. Компьютер, күрсәтмәлелекне һәм контрольлекне тәэмин итеп, күп мәгълүмат биреп, укытуның сыйфатын күтәрергә ярдәм итә, этәргеч бирә. Дәресләрне проектор белән уздыру балаларда фән белән кызыксынуны көчәйтә, аларның активлыгын арттыра, шулай ук вакытны файдалы үткәрергә булышлык итә.

Проектор нигезендә эш башкарганда проект методына нигезләнелә. Проектлар методы - нинди дә булса проблеманы өйрәнү һәм гамәли нәтиҗәсен күрсәтү өчен укучыларның мөстәкыйль эшчәнлегенә нигезләнгән укыту методы. Проектлау, укучыларның мөстәкыйль эше булса да, педагог җитәкчелегеннән башка уңышлы була алмый. Башта проект эшләүнең берничә этабын билгелиләр: проектлау биремен эшләү, проект эшен башкару, нәтиҗәләр ясау-гомумиләштерү, проектны яклау һәм рефлексия.

 Проект эшчәнлегенең уңай яклары - **у**кучының канәгатьләнү хисе белән, кызыксынып ирекле рәвештә сайлап алган тема өстендә эшләве. Әйе, проектлар методын кулланып эшләү укытучыдан үз эшенә иҗади якын килүне таләп итә. Ул инде укытучы гына түгел, режиссер буларак нинди дә булса эшкә җитәкчелек итә, консультант яки башка рольгә кереп, укыту процессын оештыра. Укучыларның танып белү мөмкинлекләрен, акыл эшчәнлеге, мөстәкыйльлеген үстерүдә әлеге метод зур урын алып тора.

Рус мәктәбенең татар төркемнәрендә программа нигезендә башлангыч сыйныфларда ук уку дәресләрендә проект эше башкару каралган. Әлеге эшне оештыру өчен алдан проектның нәрсә икәнлеген төшендерелә. Аны эшләү юлларын аңлатыла. Күрсәтеп чыкканнан соң укучыларга бүлек нигезендә эшәү өчен темалар тәкъдим ителә. Дәрес барышында укучылар белән бергәләп эшләү каралган. Аңлау дәрәҗәләре тикшерелгәннән соң, үзләренә тема сайлап, өйдә проект эшен эшләп килергә кушыла. Проект эшен яклау дәресендә укучылар үз эшләре турында бик теләп сөйлиләр. Һәрберсенең зур кызыксыну белән эшләгәнлекләре сизелеп тора. Шуны да искәртергә кирәк: баштагы этапларда эшне альбом битләрендә эшләнелсә, соңыннан, әти-әниләре компьютер кулланырга рөхсәт иткән укучылар аны презентация рәвешендә эшләүгә күчәләр.

Мондый дәресләрне оештырганда**,** “Intel – киләчәк өчен укыту”методикасына нигезләнгән проектлы дәрес планнары төзүне уңышлы дип саныйм. Бу юнәлештә эшләү укучы һәм укытучы эшчәнлегенең бердәмлеген булдыра, дәрес барышында укучылар әзер кулланма буклетлар белән эшлиләр, дәрес этапларын алдан белеп торалар. Буклетларда дәреснең презентация өлешендә кулланылып бетмәгән һәм слайдлардагы биремнәр өчен якынча сорау яки күрсәтмәлекләр урнаштырыла. Шул ук вакытта, буклет дәреснең планы ролен дә үти ала. Бу укучы һәм укытучының үзара бердәм эшләвен тудыра. Чөнки укучы дәреснең этапларын алдан белеп фикер йөртә. Укучының логик фикерләвен булдыру, иҗади эшләвен формалаштыру өчен дә дәрес буклеты уңышлы кулланма булып тора.

Проект технологиясе нигезендә белем бирү үзен аклый, чөнки үз алдыңа масат кую, шуны чишүгә омтылу – эзләнүне таләп итә торган эшчәнлек. Мәсәлән, югары класс укучысы - инде шактый үсешкә ирешкән шәхес. Иҗади-фәнни эш белән шөгыльләнү аның тел байлыгын тагын да арттыра, тирәнәйтә. Бу үзеннән-үзе тел өлкәсендәге лингвистик компетенция булдыруны күз алдында тота, ягъни, укучы логик яктан эзлекле итеп телдән яки язма сөйләмне оештыра алу осталыгына ирешә. Федераль дәүләт белем бирү стандартларының телләрне өйрәнүгә куйган төп таләбендә әлеге компетенция беренчеләр рәтендә. Иҗади эш белән шөгыльләнергә алынган укучы кирәкле мәгълүматны эзләп күп кенә белешмә сүзлекләргә, башка чыганакларга мөрәҗәгать итә. Үзен төрле яклап үстерә, камилләштерә. Үз фикерен дәлилләргә өйрәнә. Бу белем бирү стандартларының тагын бер таләбе коммуникатив компетенциянең үсешенә китерә. Стандартның өченче таләбе социаль-мәдәни компетенция, ягъни, сөйләм культурасына ирешү аралашу барышында турыдан-туры барлыкка килергә тиеш. Чөнки тел нормаларына нигезләнергә күнеккән иҗади шәхес бу юнәлешкә үзеннән-үзе килергә тиеш була.

Икенче буын Федераль дәүләт белем бирү стандартлары берничә юнәлешне төп таләп итеп күрсәтә. Шулардан, критик фикер йөртүне үстерү, универсаль укыту гамәлләреннән файдалану, белем бирүдә рухи-әхлакый тәрбиягә нигезләнү, көтелгән нәтиҗәгә ирешүдә материаль-техник шартлар булу. Шулардан критик фикерләү технологиясе укучының мәгълүматның кабул итү тәэсирен көчәйтә, кызыксынуын уята, критик фикерләргә этәрә, җаваплылыгын, үзаңын формалаштыра, белем алуның сыйфатын күтәрә, бергәләп эшләтә, үзен замана белән бергә атлаучы шәхес итеп тоярга мөмкинлек бирә.

Критик фикерләү технологиясе укытучыга класста ачык һәм эшлекле мөнәсәбәт булдыра, сыналган уку-укыту модельләрен, нәтиҗәле методларны файдаланырга этәрә, үз эшчәнлеген анализлый белүне таләп итә, һөнәри осталыкны ачарга ярдәм итә. Аның төп үзенчәлекләренең берсе - укучы белән укытучы арасындагы әңгәмәдә һәм укыту эшчәнлегендә тигез хокуклылык. Укытучы мәгълүмат чыганагы түгел, ә юнәлеш, юл күрсәтүче буларак эш йөртә. Ул укыту эшчәнлеген кызыклы һәм мавыктыргыч итеп оештыра. Әлеге технология проект нигезендә эшләүгә корылган. Шулардан Блум ромашкасы универсаль укыту гамәлләрен үтәүне үз эченә ала. Сорау бирү, ул сорауны укучының формалаштыруы, иптәшенең әлеге сорауга җавап эзләү барышы; шул бирелә торган сорауларның үз тәртибе булу, берсенең икенчесе дәвамы булып торуы; сорауларга җавап эзләгәндә укучының белгәннәрен үз башында тәртипкә китереп җавап бирергә омтылуы; фән буенча алган белемнәре белән бергә әйләнә-тирә мөхиткә дә таянып һәм башка фәннәрдән алган белемнәрен дә истә тотып җавап бирүе, ягъни, метопедмет таләпләрен үтәве, дәрестә укучы эшчәнлегенең отышлы алымнарының берсе. Әлбәттә, куелган максатларның берсе - укучыларның критик фикер йөртү сәләтен үстерү. Әлеге сыйфат укуда гына түгел, ә бәлки мәгълүматны кабул итү, асылына төшенү, объектив бәя бирү, анализлау өчен тормышта да кирәк. Укучылар әлеге юнәлештә эшләгәндә, куелган сорауга җавап биргәндә уйланылган, төгәл адым ясарга өйрәнәләр. Мәгълүматны кабул итеп кенә калмыйча, аны төшенеп, аңлап, актив кулланып эш итәләр. Биредә кулланылган эш алымы үзе үк проблемалы укыту эшчәнлегенә күчеп китә. **У**кытучы җитәкчелегендә укучыларның проблемалы ситуацияләрне чишүгә күчүе нәтиҗәсендә белемнәр үзләштерелә, күнекмәләр формалаштырыла, фикерләү үсә. Проблемалы укыту материалны проблемалы ситуацияләр төсендә тәкъдим итүне сорый. Проблемалы ситуация эш барышында укучыны активлаштыручы эш-гамәлләр, сораулар ярдәмендә тудырыла. Укытучы укучыларны каршылыклы күренеш белән таныштыра, аны чишү юлын табарга тәгъдим итә. Бер күренешкә төрлечә якын килү юллары билгеләнә, сораулар куела, проблемалы биремнәр бирелә. Проблеманы чишү барышында укучылар яңа белемнәрне үзләштерәләр, мәгълүмат алалар. Проблемалы укыту технологиясен гамәлгә ашыру өчен: иң үткен мәсьәләләрне сайлап алу, укытуның проблема тудыруга корылган моделен төзү, укытучының осталыгы, укучыны активлаштыра алуы кирәк.

Яңа технологияләр куллану укуга кызыксыну уяталар, иҗади эзләнүне активлаштыралар, фикерләү сәләтен үстерәләр. Алым һәм методлар төрлелеге максатка ирешү чарасы булып тора. Иң мөһиме - укытучы үзенең эш нәтиҗәсен укучыларының уңышлары аша күрә. Федераль дәүләт белем бирү стандартларына күчү шартларында татар телен һәм әдәбиятын укытуда нинди генә алдынгы технологияләргә нигезләнсек тә төп таләп ул - нәтиҗәгә ирешү.

 Яңалыкны тиешенчә һәм мөмкин кадәр урынлы файдалана белү зур осталык таләп итә. Укытуда Федераль дәүләт белем бирү стандартлары заманча дәрес оештыруга үзенең таләпләрен куя. Бүгенге дәрес төзелеше, эчтәлеге, оештырылуы зур үзгәрешләр кичерә. Коммуникатив белем бирү алгы сафка чыкты. Шул нисбәттән үзара хезмәттәшлек, эшлекле аралашу, үзбәя, төркемнәрдә эш алып бару кебек гамәлләр көндәлек укыту алымнарын тәшкил итә. Аңлашылганча, болар Сингапур укыту алымнары. Бу юнәлештә белем бирү укытучыдан зур әзерлек таләп итә. Укытучы дәресне тулаем күзаллап, аның һәр этабын махсус планлаштырырга тиеш. Шулай ук, иҗади фикерләү сәләтенә ия булырга, дәрестә укучылар эшчәнлеге белән актив җитәкчелек итә белергә дә тиеш. Шулай ук укытуның нәтиҗәлелеген арттырырга мөмкинлек бирә торган әһәмиятле чараларның берсе - укучыларны татар телендә эшләүче сайтларның исемлеге белән таныштыру, алардан куллана белү үзенчәлекләренә өйрәтү, электрон китапханә белән эшләү ихтыяҗын тудыра белү. Кулланылыштагы дәресләкләрнең барысы да бүген төрле дәрәҗәдә үзгәрешләр кичерә. Шуны да истән чыгармыйк: бүген белемнең нәтиҗәлелеген күпмедер дәрәҗәдә Бердәм бәүләт имтиханнары да бәяли. Чөнки бу хәзерге белем бирү системасының аерылгысыз бер өлеше. Татар әдәбиятыннан имтиханның БДИ форматында уздырылуы мәктәп һәм гимназияләрдә әлеге фәннең әһәмиятен арттыра, уку-укыу барышын яңача оештырырга этәрә.

**Кулланылган әдәбият:**

1. Федеральный государственный образовательный стандарт среднего (полного) общего образования. М. : Просвещение, 2013. – 63 с.

2. Асмолов А. Г., Бурминская Г. В, Володарская И. А. и др. Формирование универсальных учебных действий в основной школе: от действия к мысли. М. : Просвещение, 2011. 159 с.

3. Заир-Бек С. И., Муштавинский И. В. . Развитие критического мышления на уроке. М. : Просвещение, 2011. 223 с.

4. Мәхмүтов Хуҗи. Язылмаган кануннар. Казан, 1995.

5. Татар теленең аңлатмалы сүзлеге. Өч томда. Казан, 1978, 1979, 1981.

6. Харисов Ф.Ф. Татар телен чит тел буларак өйрәтүнең фәнни-методик нигезләре. – Казан: Мәгариф, 2002